গুজরাতের মেয়ে নীলাংশি পটেল রেকর্ড গড়ে ফেললেন দীর্ঘতম চুলের জন্য। ষোড়শী নীলাংশির চুল পাঁচ ফুট সাত ইঞ্চি লম্বা। সম্প্রতি গিনেস ওয়ার্ল্ড রেকর্ডে নাম উঠল তাঁর।
তবে এই লম্বা চুলের পিছনে রয়েছে একটি ছোট্ট গল্প। ১০ বছর আগের একটি ঘটনাই বদলে দিয়েছিল তাঁর জীবন।
যখন নীলাংশির বয়স ছিল মাত্র ছয় বছর, তখন খুব খারাপ করে তাঁর চুল কাটা হয়েছিল। মন খারাপ হয়ে গিয়েছিল তাঁর। তখনই তিনি প্রতিজ্ঞা করেছিলেন।
‘‘খুব বাজে করে চুল কাটা হয়েছিল আমার। তখনই আমি ঠিক করি আর চুলই কাটবো না। সেই ছ’বছর থেকে আমি আর চুল কাটিনি,’’ বলছেন নীলাংশি।

এই বিষয়ে অন্যান্য খবর

ধৈর্যের পরীক্ষায় বাজিমাত, গিনেস বুকে কী ভাবে নাম তুললেন নদিয়ার যুবক, দেখুন ভিডিও
মাত্র ১ দিনে শ্যুটিং করে গিনেস রেকর্ড করেছিল প্রভু দেবা-র ছবি


তবে এর পিছনে নীলাংশির বাবা-মাও যথেষ্ট সমর্থন জুগিয়েছেন নিয়মিত।
‘‘অনেকেই ভাবে আমার লম্বা চুলের জন্য আমার অনেক সমস্যা হয়। কিন্তু আমার কোনও অসুবিধাই হয় না। আমি খেলাধূলা করি, সব কাজ করি এই লম্বা চুল নিয়েই। এই লম্বা চুলই আমার লাকি চার্ম,’’ বলেন নীলাংশি।
কখনও খোঁপা, কখনও বিনুনি করেই চুল সামলান তিনি। সপ্তাহে একদিন চুল পরিষ্কার করেন শ্যাম্পু দিয়ে। চুল শুকোতেই লেগে যায় আধ ঘণ্টা আর চুল আঁচড়াতে ঘণ্টাখানেক। নীলাংশির মা তাঁর মেয়ের চুলের পরিচর্যায় সাহায্য করেন বলেই জানাচ্ছেন এই ষোড়শী।
রেকর্ড করার পরে নীলাংশি বলছেন, এখনই চুল কেটে ফেলার কোনও পরিকল্পনা নেই তাঁর।